Udover den enorme ærgrelse og tristhed over at se sit hus raseret af en brand står en 44-årig mand fra Aalborg nu også til en sigtelse for at overtræde beredskabslovens §71 om uforsigtighed ved madlavning. En frituregryde er nemlig sandsynligvis årsagen til, at et hus på Overvejen i Aalborg Øst sent onsdag aften brød i brand. Sådan lyder i hvert fald den foreløbige konklusion fra Nordjyllands Politi, som sammen med brandvæsenet rykkede ud til branden klokken 23.30. Ved ankomsten kunne beredskaberne konstatere, at branden allerede var brudt igennem taget på villaen, og huset er nu kraftigt brandskadet og afspærret. - Der var ingen personer tilstede i huset under branden, og beboerne på stedet blev kontaktet telefonisk, skriver vagtchef Karsten Højrup Kristensen i en pressemeddelelse. Det viste sig, at den 44-årige mandlige beboer i huset tidligere på aftenen havde haft en frituregryde i gang for at lave aftensmad. Desværre havde han glemt at slukke blusset under gryden, før han forlod huset. - Huset er afspærret, og der foretages en nærmere undersøgelse i løbet af torsdagen for at underbygge mistanken om, at branden var opstået ved madlavning, siger Karsten Højrup Kristensen.

Opsummering:
En villa på Overvejen i Aalborg Øst blev onsdag aften ubeboelig, efter en brand startet af en glemt frituregryde raserede huset.